SKRIFTLIG FORESPØRGSEL E-3310/02

af Bartho Pronk (PPE-DE) til Kommissionen

(21. november 2002)

Om: Opfølgning af spørgsmål E-2710/02 om statistiske metoder

Kommissionen oplyser som svar på skriftlig forespørgsel E-2710/02(1) bl.a. følgende: Idet der i stedet for den hedoniske metode kan anvendes en række andre alternative metoder, vil dette også føre til forskellige resultater. Kommissionen siger hermed, at en sammenligning mellem vækstraterne i EU og USA slet ikke er mulig. Ifølge The Economist gælder dette også for måling af væksten i produktivitet. Tidsskriftet skriver nemlig, at i USA måles væksten i produktivitet som output pr. time, mens den i Europa måles som output pr. arbejdstager (The Economist, den 18. maj 2002). Regnes der om til output pr. time, vil forskellene mellem EU og USA være væsentlig mindre.

1. Eftersom det tilsyneladende ikke er muligt at sammenligne væksttal, hvordan kan det så måles, om de strategiske mål, som fastlagdes i Lissabon, er nået?

2. Kan Kommissionen tilslutte sig The Economist s påstand?

3. The Economist skriver samtidig, at BNP (bruttonationalproduktet) ganske vist i 2001 voksede med 1,2 %, men at NNP (nettonationalproduktet, dvs. korrigeret for afskrivninger) faldt med 0,1 %. Kan Kommissionen bekræfte disse tal, og hvor stort er NNP i EU? Det er The Economist's opfattelse, at NNP er en bedre indikator for økonomisk vækst. Kan Kommissionen tilslutte sig dette?

4. Tages der udgangspunkt i NNP pr. arbejdstime, hvordan er forholdet da mellem tallene i hhv. EU og USA i de foregående år? Hvilke konklusioner kan der på dette grundlag drages?

5. Hvilken betydning har de forskellige statistiske metoder for resultaterne af OECD's undersøgelser?

(1) EFT C 52 E af 6.3.2003, s. 204.

Svar afgivet på Kommissionens vegne Pedro Solbes Mira

(8. januar 2003)

1. Kommissionen bemærker, at der er foretaget et væsentligt harmoniseringsarbejde i Fællesskabet inden for økonomisk statistik, og arbejdet med at forbedre prisdeflationsmetoderne fortsætter. Kommissionen fremlægger snarligt en ny afgørelse, der skal skabe lovgrundlaget for yderligere forbedringer.

Kommissionen bemærker, at de strukturelle indikatorer, der anvendes til at overvåge gennemførelsen af Lissabon-processen, indeholder to foranstaltninger til måling af produktivitet: output pr. arbejdstager og output pr. udført arbejdstime.

2. Det er Kommissionens opfattelse, at det er vigtigt at tage både output pr. arbejdstager og pr. time i betragtning, når man sammenligner forskellige landes produktivitet. Derfor indeholder de strukturelle indikatorer begge målinger. Det er sandt, at forskellen mellem EU og USA er mindre, når sammenligningen baseres på produktivitet pr. time. Man har dog måttet erkende, at der er visse problemer med kvaliteten af de tilgængelige data om antallet af udførte arbejdstimer, og Kommissionen arbejder i øjeblikket sammen med medlemsstaterne om at gøre disse data mere aktuelle og sammenlignelige.

3. Tallene for væksten i det amerikanske bruttonationalprodukt (BNP) er blevet revideret. De seneste tal for USA viser en vækst i BNP på 0,3 % i 2001 og et fald i nettonationalproduktet (NNP) på 0,9 %. De seneste skøn for de 15 EU-medlemsstater (EU-15) viser en realvækst i NNP på 1,2 % fra 2000 til 2001. Kommissionen bemærker, at valget mellem at anvende BNP og NNP til at måle vækst med afhænger af, hvad man søger at måle, og af kvaliteten af data om forbrug af fast realkapital (forskellen mellem BNP og NNP). Eftersom forbruget af fast realkapital normalt måles ved hjælp af en model, der bygger på forenklede hypoteser, tror Kommissionen, at målingen af BNP er mere pålidelig.

4. Nedenfor præsenteres data for nettonationalproduktet pr. udført arbejdstime. Dataene er i løbende priser på grundlag af købekraftspariteter (KKP). De viser, at brugen af en NNP-baseret indikator får forskellen på produktionsniveauerne i EU og USA i de viste år til at se større ud end den mere traditionelle BNP-baserede indikator.

>TABELPOSITION>

5. Kommissionen har brug for mere præcise oplysninger om, hvilke undersøgelser det ærede medlem henviser til. OECD foretager mange undersøgelser inden for dette område.